Marosz, Ján, poslanec NR SR (2017-05-11):
Vážený pán predsedajúci, vážené kolegyne, vážení kolegovia, dovoľte, aby som sa vyjadril k tomuto skrátenému legislatívnemu konaniu aj poukázaním na nejakú genézu toho, že ako to vlastne celé začalo. Skôr by som sa možno v tomto príhovore obrátil na pána podpredsedu Bugára, ktorý by mal vziať za to, čo sa tu udialo, politickú zodpovednosť. Zle to začalo tým, že pán minister Brecely sa vôbec rozhodol podpísať koncesnú zmluvu na výstavbu tejto D4 napriek tomu, že už v tom čase bol právnikmi, expertami, občianskymi aktivistami upozorňovaný, aby to tak neurobil, pretože neboli uskutočnené majetkoprávne vysporiadania pozemkov. To znamená, že bolo jasné, že nebude môcť táto stavba získať stavebné povolenie. Ďalej táto celá stavba bola projektovaná v rozpore s územným plánom Bratislavského samosprávneho kraja. Nebola riešená napríklad stavenisková doprava. A na všetky tieto veci už v čase podpisu zmluvy bol pán minister Brecely vtedy upozornený. Napriek týmto skutočnostiam sa rozhodol, že túto zmluvu podpíše. A teda vlastne to, čo dnes riešime, je len dôsledkom zlého rozhodnutia ministra Brecelyho, ktorého ovocie žneme dnes, a preto musíme prijať aj takýto zlý zákon. Čiže žiadam, aby tu naozaj bola vyvodená nejaká zodpovednosť. Keby sme chceli ešte byť takí, že presnejší, tak od roku 2012 je štátnym tajomníkom zodpovedným za výstavbu ciest a rýchlostných komunikácií pán Viktor Stromček, ktorý bol v čase podpisu tejto zmluvy štátnym tajomníkom. NDS-ka následne potom nezaváhala a začala teda dávať do poriadku tieto pozemky napríklad takým spôsobom, že oslovila nežijúcich občanov v Ivanke pri Dunaji a poslala im návrhy na vyvlastnenie pozemkov. Keby som chcel byť ironický, tak poviem, že v nebi sa títo zosnulí začali zamýšľať nad tým, že čo idú robiť. Poradili sa so Svätým Krištofom, patrónom motoristov, že čo s tým majú robiť, a ten im odporučil na základe analýz INEKO, že neni ani dôležité do toho vstupovať, a následne informovali dedičov týchto pozemkov a tí začali sa súdiť a začalo bežať štandardné dedičské konanie. Toto prebieha dodnes. Čiže ak hovorí vláda, že tu ide len o nejakých špekulantov, ktorí požadujú vysoké peniaze, nie, sú tam nevysporiadané aj pozemky na základe neukončených bežiacich dedičských konaní. Zaujímavé je aj to, že ako sa na tej NDS-ke menia riaditelia. Bol tam pán Auxt, Valent, teraz je tam Ďurišin. Jednoducho je tam veľká disharmónia. Informácie hovoria, že NDS-ka je naozaj vo veľmi zlej aj personálnej kondícii a nezvládajú tie, tie rôzne chaosy a tlaky, ktoré na tejto inštitúcii vznikajú. Vyzývali sme na začiatku tejto parlamentnej schôdze pána ministra, aby zverejnil všetky zmluvy, ktoré sa týkajú výkupov pozemkov okolo výstavby tejto D4, lebo tu ide naozaj o obrovský biznis, ktorý je skrytý pred očami daňových poplatníkov. Ku cti pána Bugára svedčí, že minimálne vieme, ako on v roku 2006 nakúpil pozemky za 0,65 eura za meter štvorcový a v roku 2000, myslím, že 14, predával za 12,6 eura meter štvorcový, čiže nejak 2100-percentne si zhodnotil tieto pozemky. Čo už možno menej slúži ku cti, že v tom 2005 už sa robila EIA na tieto pozemky, a to znamená, že to trasovanie viac-menej už bolo jasné. NDS-ka teda zlyhala určite manažérsky a jednoznačne požadujeme, aby niekto bol zodpovedný za to, že prečo vôbec došlo k podpisu koncesionárskej zmluvy s touto firmou Cintra, ktorá má realizovať túto D4-ku, keď to nebolo majetkovo vysporiadané. Je nám siahané ako opozícii na základné ústavné práva, napríklad aj na ochranu listového tajomstva. Teraz je siahané občanom Slovenskej republiky na ich vlastnícke práva takýmto hrubým a neústavným spôsobom. Pokiaľ ide o verejný záujem, ktorý musí byť preukázaný, tak samozrejme, že občania chcú, aby táto D4 bola realizovaná, R7 o to viac, ale pozrime sa len na niektoré dáta, ktoré hovoria o tom, že pokiaľ ide o nejaké odťaženie dopravy v Bratislave, tak táto D4-ka Prístavný most odťaží priemerne o 8 percent. Materiály, ktoré poskytol rezort dopravy, tieto prognózy ani neuvádzajú. Boli robené až následne modely, nie vopred, ako bola podpísaná koncesná zmluva, že čo vlastne táto D4 bude znamenať. Nechceme povedať, že táto D4 je zbytočná, určite je dôležitá a hlavne tá R7, ale ten verejný záujem bude len v tomto zmysle ťažko dokazovať, lebo odťaženie dopravy je len minimálne. A pokiaľ ide o posudzovanie tých pozitívnych vplyvov, tak neboli pri príprave projektu robené žiadne alternatívy. Jednoducho sa štát rozhodol, že ide stavať, ideme stavať bez toho, že by odbornej verejnosti poskytol alternatívy, ktorými by mohol riešiť preťaženú dopravu v okolí Bratislavy. Ďalej treba povedať, že táto zmluva bola podpísaná v rozpore s územným plánom Bratislavského samosprávneho kraja, vzhľadom k tomu, že mali byť robené 3 + 3 pruhy D1-ky, v súlade s tým aj tie kolektory. A samozrejme tam sa to celé stretáva pri tej téme križovatky Triblavina, kde dochádza v zásade k zmene toho pôvodného projektu. Pokiaľ ide o pripomienky tej odbornej verejnosti, takisto sa tam, sa realizuje aj nie v súlade s EIA, ktorá tam bola, vydaná. Čiže v podstate môžem že aj teraz čo sa realizuje okolo tej križovatky Triblavina, takže ide o čiernu stavbu. No a samozrejme, že prečo spomínam Triblavinu? Lebo tie kolektory, ktoré tam sú naprojektované, ony mali byť ako keby súčasťou nejakej staveniskovej dopravy, s ktorou sa tam ráta, lebo tam sa bude tá križovatka, tá D1 sa bude dvíhať o meter a pol. Čiže jednoducho momentálne tá stavenisková doprava tam nie je vyriešená a tým pádom dôjde k ešte väčšiemu zahusteniu dopravy v okolí Bratislavy. Takže nehovoriac o tom, že nespomíname tú firmu Starland a nespomíname tu rôznych ľudí, ktorí podľa mojich informácií sú práve poskrývaní za ľuďmi z ministerstva dopravy. A čiže ja to vidím v súčasnej chvíli takto, že nejde tu o nejakých špekulantov, ale ide tu práve o špekulantov, ktorí sú poskrývaní za ľuďmi z ministerstva dopravy. A aby ste toto také nejaké obvinenia aj z mojej strany vyvrátili, tak žiadame stále len to isté, zverejnite všetky výkupné zmluvy, za koľko Národná diaľničná spoločnosť vykupovala pôdu pod D4-ku a R7-ku. Prečo čakať na rozhodnutie súdu? Prečo to neurobíte proaktívne, ako to urobil pán Bugár? Ak nemáme čo skrývať, tak, nech sa páči, von s tým. A po druhé, pán minister, prečo neberiete na zodpovednosť niekoho, kto takúto zmluvu nevýhodnú pre občanov s hroziacimi obrovskými sankciami, podpísal? Nevyjadrujeme sa teraz, nehovoríme o tom, že niekto za to má niesť zodpovednosť, že nebolo to dobre pripravené a napriek tomu tá zmluva bola podpísaná? A hovorí sa, že tie dopady alebo tie koncesné sankcie môžu sa vyšplhať až do výšky 1 mld. eur. Sú to jednoducho obrovské hrozby, ktoré nad nami visia, akonáhle sa bude pokračovať v tejto, tejto výstavbe. Ja to skúsim tak zostručniť alebo zhrnúť. Je toho naozaj veľa, tých informácií, ktoré sa na nás valia, o prepojení vládnej koalície na rôznych špekulantov v pozadí s týmito pozemkami je strašne veľa. Tieto informácie prichádzajú zvnútra NDS-ky, prichádzajú od ľudí, ktorých anonymitu, samozrejme, uchovávame. Vážení občania, tu ide naozaj o jeden obrovský biznis tejto vládnej koalície, ktorá namiesto toho, aby reálne odľahčila dopravu implementáciou rôznych alternatívnych dopravných modelov, tak stavila všetko na kartu – betón, betón, D4-ka musí sa postaviť, lebo to značne zlepší váš život. Ale nie, hlavnou príčinou toho všetkého sú ekonomické, hospodárske záujmy ľudí, ktorí sa tam neskutočne na tomto nabalili. Hovorí sa o tom, že keby bol štát dobrý hospodár, keby bolo ministerstvo, NDS-ka, dobrý hospodár, tak dáme za výkupy tých pozemkov 4 mil. eur. Keďže štát je zlý hospodár, dáme 300 mil. eur. To je dosť veľký rozdiel. Dovoľte, pán minister, na záver, aby som vám položil niektoré otázky. Keď bola podpísaná táto koncesná zmluva s firmou Cintra, tak pán minister Brecely sa odvolával sa advokátske kancelárie, ktoré údajne posúdili, že toto je dobrý koncept. Prosíme o zverejnenie, ktoré to boli advokátske kancelárie a čo tvrdili. Následne sa vás chcem opýtať, že koľko mešká začatie stavby tejto D4-ky. Chcem sa opýtať, aké kompenzácie, aké sú teda tie hrozby, či sa blížime naozaj k tej 1 mld. eur, ktoré budeme musieť zaplatiť, akonáhle nebudú plnené zmluvné podmienky? Ďalej ma zaujímajú tie dedičské konania v Ivanke pri Dunaji. O čo tam, ako je to možné, že bola podpísaná zmluva na realizáciu diaľničného úseku pred tým, ako boli majetkoprávne vysporiadaní títo dediči? A kladiem si takú rečnícku otázku tým, že keď bol spúšťaný tento projekt, neboli robené rôzne alternatívne druhy dopravy v okolí Bratislavy vôbec posúdené, pokiaľ ide o železnicu, pokiaľ ide o nejaké väčšie frekvencie vlakových spojení a podobne, tak že čo vlastne, že kde je tu vlastne ten verejnoprávny záujem? Ako to budeme preukazovať, keď budeme ľuďom siahať na ich pozemky? Budú tam bagre, buldozéry na pozemkoch, ktoré sú prakticky vo vlastníctve iných ľudí. Vážený pán podpredseda Bugár, chcem vás poprosiť, aby ste zobrali politickú zodpovednosť za katastrofálny stav, ktorý je na ministerstve dopravy. Aby sme začali ľuďom hovoriť pravdu o tom, aká je situácia ohľadom týchto rôznych kšeftárov a v záujmových skupinách v okolí križovatky Triblavina, D4-ky, R7-ky, kto sa na tom, zjednodušene povedané, nabalil a či to, čo tu hovorím, tieto čísla, čísla naozaj sedia. Ďakujem pekne za pozornosť.